钦定古今图书集成/明伦汇编/官常典/第791卷 > 李蘩
## 钦定古今图书集成/明伦汇编/官常典/第791卷 > 李蘩

按《宋史》本传：“蘩字清叔，崇庆晋原人。第进士，为隆州
判官，摄绵州。岁侵，出义仓谷贱粜之，而以钱贷下户，
又听民以茅秸易米作粥及楮衣，亲衣食之，活十万
人。明年，又饥卭，蜀、彭、汉、成都盗贼蜂起，绵独按堵。知
永康军，移利州，提点成都路刑狱兼提举常平。岁凶，
先事发廪蠲租，所活百七十万人。知兴元府，安抚利”
州东路。汉中久饥，剑外和籴，在州者独多。蘩尝匹马
行阡陌间，访求民瘼，有老妪进曰：“民所以饥者，和籴
病之也。”泣数行下。蘩感其言，奏免之，民大悦。徙仓部
员外郎，总领四川赋财军马钱粮，升郎中。淳熙三年，
廷臣上言：“四川岁籴军粮，名为和籴，实科籴也。”诏制
置使范成大同蘩相度以闻。蘩奏：“诸州岁籴六十万
石，若从官籴，岁约百万缗。如于经费之中，斟酌损益，
变科籴为官籴，贵贱眂时，不使亏毫忽之价；出纳视
量，勿务取圭撮之赢，则军不乏兴，民不加赋。”乃书利
民十一事上之。前后凡三年，蘩上奏疏者十有三，而
天子降诏难问者凡八，讫如其议。民既乐与官为市，
远迩讙趋，单饷坐给，而田里免科籴，始知有生之乐。
会岁大稔，米价顿贱，父老以为三十年所无，梁、洋间
绘蘩像祠之。范成大《驿疏》言：“关外麦熟，倍于常年，实
由罢籴，民力稍纾，得以尽于农亩。”孝宗览之，曰：“免和
籴一年，田间和气若此，乃知民力不可重困也。”擢蘩
守太府少卿。范成大召见，孝宗首问籴事可久行否？
成大奏：“李蘩以身任此事，臣以身保李蘩。”孝宗大悦
曰：“是大不可得李蘩也。”上意方向用，而蘩亦欲奏蠲
监酒、和买之弊，以尽涤民害。会有疾卒。诏以蘩能官，
致仕恩外，特与遗表，择一人庶官前此所未有。初，蘩
宰眉山，校成都漕，试，念吴氏世袭兵柄，必稔蜀乱。发
策云：“久假人以兵柄，未有不为患者。以武、宣之明，不
能销大臣握兵之祸；以宪武之烈，不能收藩镇握兵
之权。危刘氏，歼唐室，鲜不由此。”吴挺以为怨。后蘩总
饷事，挺谬奏军食觕恶。孝宗以问蘩，蘩缄其样以进，
挺之妄遂穷。逾三十年，吴曦竟以蜀叛。安丙既诛曦，
每语人云：“吾等焦头烂额耳，孰如李公先见者乎？”蘩
讲学临政，皆有源委。所著书十八种，有《桃溪集》一百
卷